Torstaina julkaistun Pk-yritysbarometrin mukaan pienten ja keskisuurten yritysten suhdanneodotukset jatkuvat hyvinä.

Suomen Yrittäjien, Finnveran sekä työ- ja elinkeinoministeriön teettämä Pk-yritysbarometri julkaistiin torstaina.

43 prosenttia pienistä ja keskisuurista yrityksistä arvioi suhdanteiden paranevan seuraavien 12 kuukauden aikana.

Viime syksynä suhdanteiden paranemista odotti 47 prosenttia pk-yrityksistä eli odotukset ovat hieman vähentyneet.

- Kaksi kolmasosaa uusista työpaikoista syntyy pieniin ja keskisuuriin yrityksiin. Tämä yritysjoukko on Suomen talouden ja työllisyyden selkäranka, joten niiden näkymät kertovat paljon myös yleisestä talouden kehityksestä. Barometri lupaa hyvän suhdannetilanteen jatkuvan, elinkeinoministeri Mika Lintilä toteaa työ- ja elinkeinoministeriön tiedotteessa..

Ministeri Lintilä lupaa hallituksen tekevän työtä työvoiman saatavuuden parantamiseksi. AOP / JARNO KUUSINEN

- Suhdannenäkymät ovat hyvällä tasolla, mutta kasvu vaimenee. Tulevaisuuden kasvun varmistamiseksi pk-yritysten toimintaedellytyksistä pitää huolehtia, ekonomisti Petri Malinen Suomen Yrittäjistä sanoo.

Työvoiman saatavuus

Barometrin mukaan yli puolet yrityksistä kokee osaavan työvoiman saatavuuden rajoittavan jossain määrin kasvua.

14 prosenttia pitää tätä merkittävänä kasvun esteenä. Niiden osuus, jotka pitävät työvoiman saatavuutta ongelmana, on kasvanut selvästi vuodessa.

- Barometristä nousee esiin yksi erittäin vakava huoli: työvoiman saatavuus estää tai rajoittaa kasvua jo yli puolella yrityksistä. Osuus on kasvanut selkeästi vuoden takaisesta. Tämä on vahva viesti koulutusjärjestelmän uudistamisen ja työmarkkinareformien puolesta, Suomen Yrittäjien toimitusjohtaja Mikael Pentikäinen toteaa tiedotteessa.

- Noususuhdanteessa on syytä kiinnittää huomiota myös mahdollisiin kasvun pullonkauloihin. Työttömien työnhakijoiden ja avoimien työpaikkojen kohtaan sekä osaavan työvoiman saanti ovat hallituksessakin tunnistettuja ongelmia, joiden eteen tehdään töitä. Yhtä hopealuotia ei ole olemassa, vaan tarvitsemme laajasti työnvoiman liikkumiseen, osaamiseen, työkykyyn ja kannustinloukkuihin liittyviä ratkaisuja, ministeri Lintilä toteaa.

Yksi torstaina julkaistun barometrin mielenkiintoisista tuloksista on, että jo 22 prosentilla pk-yrityksistä on liiketoimintaa ulkomailla. Barometrin mukaan voimakkaasti kasvuhakuisista yrityksistä jopa 50 prosenttia hakee kasvua ulkomailta.

Pk-yritysbarometri perustuu 4 800 pk-yrityksen vastauksiin. Se julkaistaan kaksi kertaa vuodessa ja se kuvaa pk-yritysten odotuksia vuodella eteenpäin.